copie vanden brieven van remissien ende
gened$$$ heren der stadt vanden bossche verleent
maximiliaen bider gratien goids hertoge van oestryke van
bourgognen van lothringen van brabant van stierien van karinthien van
carniolen van limburg van lutcemburg ende van gelre greve van vlaenderen van
thirole van artois van bourgognen palatin van henegouwe van hollant
van zeelant van namen ende van zutphen, mercgreve des hey
lichts rycs, heer van vrieslant van salms ende van mechelen, doen
kont allen luden, die nu syn oft namaels weesen sullen, dat wy ont
fangen hebben die oitmoedige supplicatie van onsen wel geminden
wethouderen geswoerenen raidsluden dekens schutten ende gemeyn ingesetenen onser
stad vanden bossche, inhoudende hoe dat inden lestvoirledenen jaire, eer wy
dlant van brabant ontfangen hadden, die gemeijnte inder voirs. stad
beruert synde gelyc in anderen steden, een geheeten jan van thienrode
ingesetene aldair, bracht den wethouderen ende raide vander selver stad
doen ter tyt synde aen hoe dat tanderen tyden zekere vonnnisse gegeven
geweest hade tot synen prouffyte, tegen henricke ghyselen oic
ingesetene aldair, begerende dair op een signet, om tselve ter executien
te moigen stellen, ende hoe wel dat van diere materien geappelleert
hadde geweest aen de luden van onsen raide geordineert in brabant
ende dat die zaecke aldair doen noch hinch ombeslicht, dien
niet tegenstaende, zoe verleenden de voirs. wethouderen nochtans alse
dair toe gedrongen zynde byder gemeynten op tvoirs. gewysde tvoirs.
signet, ende dat meer is, al dede de voirs. henrick ghyselen tge tegen
tselve signet seggen, dat die executie niet en behoirdt te geschiene
gemerct die voirs. litispendentie dair aff wesende in onsen voirs. raide, ende
dat tusschen hem ende den voirs. jannen van thienroede waer geprocedeert
tot vonnisse toe excluys, soe deden nochtans die voirs. wethouderen
vuyt gedrange als voer, den voirs. henricke suecken mitten schutten
vander voirs. stad in groeten getale, ende want zys niet en
vonden, soe waeren die voirs. schutten getrocken tot essche, buyten
der selver stad, daer die voirs. henrick een hoff hadde staende in
meyningen dien aldair te vindene ende ter voirs. plaetssen van essche
comen synde clommen feytelyc ende mit fortsen int huys ende
aldair in groeten getale bleven liggene etende, drinckende
ende gebruyckende van allen des sy dair vonden, doende dair mede groete
schade den selven henricke, die hem heymelyc buyten hueren bedryve
moetste houden, ende dat hy wel oic die selve henrick die voirs.
overdaden, mit diversen gueteliken brieven in onsen voirs. raide van
brabant geworven ende oic by goede mannen, den voirs. supplianten
deden te kennen geven, dat zy hueren erreur bedenckende, de voirs.
henricke hadden vande schaden hem in maten voirs. gedaen, willen te
vreeden stellen, ende vanden voirs. p$$ser executien verdragen, te meer wann$$$
corts dair na byde voirs. lude van onsen raide gewyst wardt, voer
den voirs. henricken ende tegen den voirs. janne van thienroede, soe
en hadden die selve supplianten mids der beruerten die doen ter tyt
noch aldair was dat niet gedaen alsoe dat vuyt dien die voirs.
henrick $$$$el vanden voirs. werthouderen ende schutten, die men meest
seighde culpabel te zyne vanden voirs wercke in persone ende $$$del, niet
soe zere, oft minst culpapel synde, by procureur te compareren in onsen
voirs. raide hadde doen betrecken, ende versocht dat hem onse
procureur aldair voer onse interest worde toegevuecht, gelyc hy hem
oic toegevuecht is, contenderende, op dat die voirs. wethouderen
ende eenige vanden voirs. schutten die als voirs. is meest culpabel
int voirs. stuck geweest hadden vonnislyc bedwongen worden hem
syne voirs. schade ende interest te beterene, ende dat hy ombelast
bleve vander voirs. $$$ executien ende makende voirts heysch van
eerliker ende prouffytelicker beternisse, ende tot dien van costen die hy da$$
om geleden hadde ende lyden soude moeten, alsoe dat die voirs. wet
houderen ende schutten dair op ende opten heysch van onsen voirs. procureur
dach hadden, om te antweerdene, was oic wair dat die voirs.
wethouderen by gedrange vanden voirs. gemeynten, ten voirs. tyde en off
dair omtrent een ander signet oft executorie verleenden op een vonnisse
by huer voirsaten gegeven voir janne ende aerde bernaerts, tegen jouffrouw
katharinen joerdaens huerlieder stiefmoeder, dwelck oick voer die voirs. luden van
onsen raide geordineert in brabant, geappelleert was ende aldaer
namaels wert mit vonnisse verclaert wel geappelleert ende
qualic geweesen, den welcken niet tegenstaende hadden zy mitten
voirs. signette de voirs. katharine doen aentasten ende opte poirte aldaer setten
gevangen, dair zy eenen langen tyt gevangen bleef, niett tegenstaende
dat die voirs. wethouderen mit oepene brieven onser liever ende zeer
geminder gesellinnen der hertoginnenn behoirlyc versocht syn geweest,
dat zy der voirs. katharinen vanden voirs. gevannckenissen souden ontslaen
oft te minsten slaecken, dwelck zy ierst mitten tweesten manda
mente gedaen hebben waer oic wair, dat die voirs. katharine aengaende
hueren schaden schaempten ende intereste, huer tegen tvoirs. gewysde
aengedaen hadde de voirs. wethouderen janne ende aerde bernaerts in
persone doen betrecken voer die voirs. luden van onsen raide, ende
ingelycs geworven die adiunctie van onsen procureur, ten onderhoudene
van onsen interest, dair soe verre geprocedeert is, dat die voirs. katharine
heeft t hueren thoen gedaen, om te commen tot hueren conclusien by
huer genomen, inhoudende in substantie, dat sy verdragen worde vanden
voirs. signette ende der executien van dien, ende dat die voirs. wet
houderen jan ende aert bernaerts gecondempneert worden alle hueren
schaden schaempten ende iniurien te beterene, ende dat want die
voirs. supplianten alsnu bekennen huer dolinge ende erreur, die sy
mitten voirs. wercken tegen ons ende oic de voirs. partyen gedaen
hebben, ende dat sy mids dien tot groetten misgrijpe byde voirs. luden van
onsen raide gestelts souden worden alsoe zy seggen, ons worde van
wegen der selver supplianten oitmoedelyc versocht ende gebeden geweest
onsen voirs. gesellinnen, onse ende huere hoocheyt heerlycheyt, ende
justitie moegen misgrepen hebben, om die myne goids ende
ten onderhoudene van onsen voirs. stad te willen vergheven, ende alle
procedueren tegen hen vuyt saken van desen gevordert in onsen voirs.
raide van brabant, te aboleren ende te nieute doen, soe eest dat
wy desen aengesien willende te desen male gracie ende genade
prefereren strangheyden van rechte, den voirs. supplianten ende eenen
yegelyken van hen, geneycht wesende tot hueren voirs. beden, hebben in
gevalle als boven om zekere redenen ende consideratien ons dair toe porrende
quytgeschouden ende vergeven, schelden quyte ende vergheven vuyt onser
gerechter wetenheyt ende van zunderlinge gracien overmids desen onsen
brieve al tgene des zy oft eenich van hen vuyt saken vanden voirs.
excessen, overdaden ende quaden voirnemen moigen in maten voirscr. in$$
voirseegde twee saken, ende des dair aen cleeft, tegen ons ende
onsen voirs. gesellinnen, onse ende huer hoecheyt, heerlycheyt ende
justicie, misdaden ende misgrepen hebben, welcke misdaet wy
geaboleert gedoodt ende te nieute gedaen hebben, aboleeren doode
ende te nieute doen, willen dat die selve huer misdaet mitgaders
die procedueren en off rechtvorderingen vuyt zaken van dien gedaen
tegen die voirs. supplianten in onsen voirs. raide van brabant
worden van nu voirtane tot ewigen dagen geacht ende gehouden
alse voer niet geschiet, ende stellende als van desen die selve
supplianten in hueren eeren goeden famen ende namen ende in al alsulck$$
state als zy waeren eer die voirs. misdaet ende proceduere oft recht
vorderinge tegen hen geschiet, ende tot dien hier aff scellende
onse voirs procureur ende andere onse officieren, in eenen ewigen gezwy$$
behoudelyc dat den partyen voirg. die in desen geinteresseert
geiniurieert ende beschadich hebben geweest van hueren voirs.
intereste iniurien ende schaden, mitgaders vanden costen die sy vuyt
saken van desen geleden hebben, satisfactie reparatie ende
beternisse gedaen worde, civilyc alleene, ten seggende moderacien
ende taxatien van onsen lieven ende getruwen cancellier, meesteren
geldolve vander noot, ende vanden voirs. luden van onsen raide
geordineert in brabant. ontbieden dair om ende bevelen
onsen voirs. cancellier ende luden vanden selven onsen raide in brabant
dat zy voer hen roepen die ghene, die hier om sullen behoiren
geroepen te zyne wel ende neernstelyc procederen totter verificatien ende
interimente van desen onsen voirs. brieve, ende dat
gedaen ende die voirs. satisfactie gearbiteert getaxeert ende geschiet
zijnde, zy onse drosset van brabant, schouthet vanden bosch ende
voirt alle andere onse ambachteren, richteren ende officieren, des voirs.
onss lands van brabant nu synde, ende namaels wesende, dien
dat aengaet oft aengaen sal moigen ende een yn yegelick van
hen zoe hen toebehoirt, van desen onsen voirs. gracien quitsceldinge
remissien ende abolicien, doen ende laeten, die voirs. supplianten
ende eenen yegelycken van hen zoe verre het hem aengaet
in maten voirs. rastelyc vredelyc ende eewelyc genyeten ende
gebruycken, sonder hen te doene oft te laeten geschiene
nu oft in toecomenden tyden eenigen hynder scoot oft letsel aen
live leden oft goeden ter contrarien, want ons alsoe
gelieft, ende des torconden ende eeuwiger memorien, hebben
wy den zegel van onsen voirs. gesellinnen, in absencien ende
by gebreecke vanden onsen hier aen doen hangen behoudelyc
ons in anderen dingen onsen rechte ende eenen yegelycken den
zynen, gedaen gegeven in onsen heerre by vielzwendin vii dage
der maent julij int jair onss heeren duysent vierhondert acht
ende tseventich, aldus geteeckent opte vouwe, by mynen heer
den hertoge in synen raide, dair ghy heeren henrick van withem, heer
van beersele, robrecht cotereau ridderen, meesteren henrick stoep
jan van houthem ende anderen by waert ja hujoel visa.
facta est collatio praesentis copiae cum litteris
originalibus per me willelmum de busco
notarium et concordat
busco